《洗象歌》
清代·朱文治

宣武门前传洗象，打鼓扬旗作仪仗。六街女士凭玉河，并驻双轮笑相向。

玉河水涨碧于油，赤脚乌蛮手挽钩。回波深入一千尺，大客堪容七百头。

岿然莫虑临波却，斗胆乍移前右脚。横流卷鼻飞半天，不律仪来总难缚。

蛮奴抚象灵如鼠，象视蛮奴爱如父。双帚浮尘为扫除，四蹄触石齐欢舞。

欢舞凭谁叫管弦，欢声两岸动云軿。回看瑞象鸣钲去，翻愧痴龙枕水眠。

魁梧体貌宁求异，一洗年年喜循例。白额长教铁圈笼，南山悔自争牙利。

作者简介：（1760—1845）浙江馀姚人，字诗南，号少仙。乾隆五十三年举人，官海宁学正。善以篆法画兰竹，与海盐张芑堂以飞白法画兰齐名。有《绕竹山房诗稿》。